แอสเซทพลัสคาดน้ำท่วมกดดอก0.50%
บลจ.แอสเซท พลัส คาด ธปท.กดดอกเบี้ยลง 0.25-0.50% แก้ปัญหาน้ำท่วม จ่อขายกองทุนตราสารหนี้ 3 เดือน จ่าย 3.15%
30 ต.ค. 2565

บลจ.แอสเซท พลัส คาด ธปท.กดดอกเบี้ยลง 0.25-0.50% แก้ปัญหาน้ำท่วม จ่อขายกองทุนตราสารหนี้ 3 เดือน จ่าย 3.15% 
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส กล่าวว่า แนวโน้มอัตราดอกเบี้ยน่าจะปรับตัวลดลง เนื่องจากปัญหาน้ำท่วมได้ส่งผลโดยตรงต่อภาคธุรกิจ โดยเฉพาะภาคการผลิตและภาคอุตสาหกรรม ส่งผลให้ธนาคารแห่งประเทศไทย (ธปท.) น่าจะต้องผ่อนคลายนโยบายทางการเงินโดยการปรับลดอัตราดอกเบี้ยนโยบายลง 0.250.50% จากระดับปัจจุบันที่ 3.50%
อย่างไรก็ตาม หากมองในด้านผลกระทบจากวิกฤตน้ำท่วมต่อการเติบโตทางเศรษฐกิจของประเทศน่าจะเป็นปัญหาระยะสั้น โดยคาดว่าหลังน้ำท่วมคลี่คลายลงรัฐบาลจะเร่งอัดฉีดเม็ดเงินเพื่อฟื้นฟูความเสียหาย โดยเฉพาะด้านโครงสร้างพื้นฐานและใช้งบประมาณกระตุ้นการอุปโภคและบริโภคภายในประเทศ น่าจะผลักดันให้เศรษฐกิจเติบโตขึ้นได้ในช่วงต้นปีหน้า
น.ส.จารุลักษณ์ กล่าวถึงกลยุทธ์การลงทุนในตราสารหนี้ว่า บริษัทจะยังคงเน้นเลือกลงทุนในตราสารหนี้ในประเทศที่มีความเสี่ยงต่ำ สภาพคล่องสูง และมีระยะเวลาสั้นๆ เช่น พันธบัตรรัฐบาล และตั๋วแลกเงินของธนาคารพาณิชย์ เพื่อลดความเสี่ยงทางด้านการผิดนัดชำระหนี้ของผู้ออกตราสาร 
ขณะเดียวกันในวันที่ 22 พ.ย.นี้ บริษัทจะเปิดขายและรับซื้อคืนรอบใหม่ของกองทุนเปิดแอสเซทพลัสแอ็กทีฟตราสารหนี้ 8 (ASPACFIXED 8) ซึ่งเป็นกองทุนตราสารหนี้ที่เสนอขายเป็นรอบระยะเวลา โดยรอบการลงทุนนี้จะลงทุนในพันธบัตรรัฐบาลไทยและตั๋วแลกเงินธนาคารพาณิชย์ของไทย อายุประมาณ 3 เดือน คาดว่าผลตอบแทนหลังหักค่าใช้จ่ายอยู่ที่ 3.15% ต่อปี
ด้าน บลจ.ยูโอบี เปิดเผยว่า บริษัทจะเสนอขายกองทุนเปิด ยูโอบี เอฟไอ พลัส พลัส 12 ซี 1 ลงทุนในตราสารหนี้ทั้งในและต่างประเทศ รวมถึงเงินฝากทั้งในและต่างประเทศ
ในระหว่างวันที่ 17 22 พ.ย.2554 โดยกองทุนมีนโยบายลงทุนในตราสารแห่งหนี้ เงินฝาก ตราสารทางการเงินที่รัฐบาล องค์การหน่วยงานของรัฐบาล องค์การระหว่างประเทศ รัฐวิสาหกิจ ธนาคาร สถาบันการเงิน และ/หรือภาคเอกชนทั้งของในประเทศและ/หรือต่างประเทศ และลงทุนในตราสารที่มีลักษณะของสัญญาซื้อขายล่วงหน้าแฝง(Structured Note) ที่เป็น Credit Linked Note ออกโดยสถาบันการเงินในประเทศ และ/หรือต่างประเทศ